b'\n_START_ARTICLE_\nHerrasmiesmaanviljelij\xc3\xa4n k\xc3\xa4sikirja\n_START_SECTION_\nHistoria\n_START_PARAGRAPH_\nCato vanhempi kirjoitti teoksen noin vuonna 160 eaa. Herrasmiesmaanviljelij\xc3\xa4n k\xc3\xa4sikirja on Caton ainoa kokonaan s\xc3\xa4ilynyt teos ja samalla varhaisin s\xc3\xa4ilynyt latinankielinen proosateos. Er\xc3\xa4\xc3\xa4n\xc3\xa4 teoksen esikuvana on Hesiodoksen eeppinen runoelma Ty\xc3\xb6t ja p\xc3\xa4iv\xc3\xa4t. Teos osoittaa my\xc3\xb6s, ett\xc3\xa4 Cato on tuntenut aikaisempaa kreikkalaista luonnon- ja l\xc3\xa4\xc3\xa4ketieteellist\xc3\xa4 kirjallisuutta._NEWLINE_Teos on tarkoitettu ensisijaisesti tilanomistajille, mutta se antaa neuvoja my\xc3\xb6s tilanhoitajille. Caton neuvot koskevat l\xc3\xa4hinn\xc3\xa4 Keski- ja Etel\xc3\xa4-Italian pieni\xc3\xa4 maatiloja, joiden p\xc3\xa4\xc3\xa4asiallinen tulonl\xc3\xa4hde oli viinin ja oliivien viljely._NEWLINE_Caton teksti on jossain m\xc3\xa4\xc3\xa4rin hajanaista ja viimeistelem\xc3\xa4tt\xc3\xb6m\xc3\xa4n oloista. Teoksella oli kuitenkin paljon vaikutusta my\xc3\xb6hemp\xc3\xa4\xc3\xa4n latinankieliseen kirjallisuuteen, ja muut roomalaiset kirjailijat lainaavat Catoa usein. Vaikutteita Caton yksinkertaisesta tyylist\xc3\xa4 saivat muun muassa Cicero, Marcus Terentius Varro, Lucius Junius Moderatus Columella, Sallustius, Titus Livius ja Vergilius. Teoksen vaikutus jatkui viel\xc3\xa4 keskiajallakin._NEWLINE_Teoksen on k\xc3\xa4\xc3\xa4nt\xc3\xa4nyt suomeksi klassillisen filologian emeritusprofessori Paavo Castr\xc3\xa9n vuonna 2006.\n_START_SECTION_\nSis\xc3\xa4lt\xc3\xb6\n_START_PARAGRAPH_\n\xc2\xbb[S]ek\xc3\xa4 riuskimmat miehet ett\xc3\xa4 urhoollisimmat sotilaat tulevat maalaisten keskuudesta. Maataloudesta saatava ansio on kaikkein oikeudenmukaisinta, luotettavinta ja v\xc3\xa4hiten kateutta her\xc3\xa4tt\xc3\xa4v\xc3\xa4\xc3\xa4, ja sen ammatin harjoittajat ovat v\xc3\xa4hiten pahantahtoisia.\xc2\xbb_NEWLINE_Caton teos pyrkii auttamaan maanviljelij\xc3\xb6it\xc3\xa4 tekem\xc3\xa4\xc3\xa4n oman tilansa kannattaviksi. Kirja koostuu 162 suhteellisen lyhyest\xc3\xa4 luvusta. Esipuheessa Cato toteaa, ett\xc3\xa4 maanviljelys on paras keino ansaita tuloja ja ett\xc3\xa4 maanviljelij\xc3\xb6it\xc3\xa4 pidet\xc3\xa4\xc3\xa4n yleens\xc3\xa4 kunnon kansalaisina._NEWLINE_T\xc3\xa4m\xc3\xa4n j\xc3\xa4lkeen Cato k\xc3\xa4sittelee maatilan hankkimista, tilanomistajan ja tilanhoitajan teht\xc3\xa4vi\xc3\xa4 ja velvollisuuksia, sek\xc3\xa4 erityyppisi\xc3\xa4 viljelyksi\xc3\xa4 ja niill\xc3\xa4 tarvittavia asioita, kuten henkil\xc3\xb6kuntaa ja varusteita. T\xc3\xa4m\xc3\xa4n j\xc3\xa4lkeen Cato antaa ohjeita maatalon ja tilan eri rakennusten rakentamiseksi. Maatilalla kannattaa olla tuotteille s\xc3\xa4ilytystilaa, jotta tuotteet voidaan myyd\xc3\xa4 silloin, kun niist\xc3\xa4 on puutetta ja hinta on korkein. Samalla h\xc3\xa4n antaa yksityiskohtaisia ohjeita muun muassa viinin- ja oliivinpuristimien kokoamisesta. T\xc3\xa4st\xc3\xa4 h\xc3\xa4n siirtyy k\xc3\xa4sittelem\xc3\xa4\xc3\xa4n itse viljelystoimia sek\xc3\xa4 eri vuodenaikojen ja s\xc3\xa4\xc3\xa4olojen t\xc3\xb6it\xc3\xa4._NEWLINE_T\xc3\xa4m\xc3\xa4n j\xc3\xa4lkeen Cato k\xc3\xa4sittelee h\xc3\xa4rkien ruokkimista sek\xc3\xa4 orjien osuuksia ruoasta ja n\xc3\xa4iden vaatettamista. Yleisesti Cato suosii orjien sijaan palkattua ty\xc3\xb6voimaa, koska se voidaan palkata tai erottaa suhdanteiden mukaan. Erilaisten sekalaisten ohjeiden ohella annetaan ohjeita muun muassa h\xc3\xa4rkien hoitamisesta._NEWLINE_T\xc3\xa4m\xc3\xa4n j\xc3\xa4lkeen Cato siirtyy antamaan ruokaohjeita erilaisiin kakkuihin ja piiraisiin. T\xc3\xa4t\xc3\xa4 seuraa ohjeita muun muassa suolan valkaisusta, siipikarjan lihottamisesta, tuotteiden s\xc3\xa4il\xc3\xb6misest\xc3\xa4, viinin valmistamisesta ja parantamisesta, koirista sek\xc3\xa4 polttopuista._NEWLINE_Cato antaa my\xc3\xb6s ohjeita erilaisista uskonnollisista uhritoimituksista, kuten kylv\xc3\xb6uhrista, sadonkorjuu-uhrista ja suovetauriliauhrista; parhaista ostospaikoista; sek\xc3\xa4 h\xc3\xa4rkien k\xc3\xa4yt\xc3\xb6st\xc3\xa4 juhlap\xc3\xa4ivin\xc3\xa4. T\xc3\xa4m\xc3\xa4n j\xc3\xa4lkeen k\xc3\xa4sitell\xc3\xa4\xc3\xa4n j\xc3\xa4lleen tilanhoitajan ja taloudenhoitajattaren teht\xc3\xa4vi\xc3\xa4, kuten viljelytoimia ja erilaisten sopimusten solmimista._NEWLINE_Teoksen lopussa Cato antaa viel\xc3\xa4 erilaisia terveyteen liittyvi\xc3\xa4 ohjeita. H\xc3\xa4n k\xc3\xa4sittelee laajalti muun muassa kaalin hyvi\xc3\xa4 ja terveellisi\xc3\xa4 ominaisuuksia. Aivan lopussa poiketaan viel\xc3\xa4 parsan kylv\xc3\xa4miseen ja lihojen suolaamiseen.'